Весела Василева
Молитва

chitanka.info

В името на Отца

и Сина,

и Светия Дух,

Амин.

Над цялата земя

като мор ще премине

война.

Кажи ми, защо

забравиха людете Твоя завет?

Над целия свет

след много години на труд,

на думи и книги

ще хвърлят барут.

Ще викат: разпни ги!

Един срещу друг

млад срещу млад

ще се бият.

А децата ще скрият

— да ги пазят

за нова война.

И няма да мразят,

ще убиват,

ще бъдат убивани,

в телото ранени,

в духа — сломени,

превивани.

„Елате при мене —

казваше някой от вас, —

всички нещастни,

вашата мъка ще взема“…

Дванадесетте ученици

са някога, казват, говорили

на всички езици,

сърцата са, казват, разтворили

на всички народи

и вред са земята обходили…

И помня: „Друг друга любете“…

Не зная. Било е. Отдавна.

А може би приказка свята е.

В името на Отца,

който, казват, създал е света,

на Сина,

който беше при нас

и го разпнаха,

в тоя час

има болка и смърт, и уплаха —

и все пак прегъвам ръка

и в името на Светия дух,

Амин.

Над земята сега е война.

1941, април.

Издание:

Весела Василева. „Стихотворения. Лирични фрагменти. Писма.“, С. 1990 г., Издателство Български писател. Съставители: Ангелина Василева-Огнянова, Блага Димитрова, Невена Стефанова. Редакция и бележки: Блага Димитрова. Предговор от Петър Динеков.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.